সার্ফওয়াচ

**সার্ফওয়াচ** ছিল ক্যালিফোর্নিয়ার লস অ্যাল্টোস-ভিত্তিক একটি কোম্পানি যেটি প্রথম বহুল ব্যবহৃত ফিল্টারিং সফটওয়্যারের উদ্ভাবন করেছিল। এটি ব্যবহারকারীদের ইন্টারনেটে আপত্তিকর বিষয়বস্তু ব্লক করার সুযোগ দিত। নির্দিষ্ট সাইটগুলোতে কম্পিউটারকে প্রবেশ করতে না দিয়ে এবং যৌন উত্তেজক উপাদান থাকতে পারে এমন খবরের গ্রুপগুলি আড়াল করার মাধ্যমে সার্ফওয়াচ পিতামাতা, শিক্ষক এবং নিয়োগকর্তাদের একটি নির্দিষ্ট কম্পিউটার থেকে আপত্তিকর বিষয়বস্তুতে প্রবেশ রোধ করতে সহায়তা করতে সক্ষম হয়েছিল। সার্ফওয়াচ ১.০-এর অ্যাপল ম্যাকিনটোশ সংস্করণটির উন্নয়ন ১৯৯৪ সালে শুরু হয়েছিল, ১৯৯৫ সালের মে মাসে এটি প্রথম জনসাধারণের জন্য বাজারে আসে এবং একই বছরের জুলাই মাসে এর মাইক্রোসফট সংস্করণটি প্রকাশিত হয়েছিল।

এর নির্দিষ্ট নিয়ন্ত্রণ ব্যবস্থার কারণে সার্ফওয়াচ এবং অনুরূপ বিভিন্ন সফটওয়্যার প্রোগ্রাম কমিউনিকেশনস ডিসেন্সি অ্যাক্ট বাতিল করতে গুরুত্বপূর্ণ ভূমিকা পালন করেছিল, কারণ এগুলো ইন্টারনেট সেন্সরশিপের একটি বিকল্প প্রদান করেছিল। যেহেতু সার্ফওয়াচ ব্যবহারকারীদের কী ব্লক করা হবে সে বিষয়ে পছন্দের সুযোগ দিত, তাই এটি অনলাইন উপকরণের ব্যাপক সেন্সরশিপের একটি বিকল্প হিসেবে কাজ করেছিল। সমকামী এবং লেসবিয়ানদের রিসোর্স সাইটগুলো অন্যায়ভাবে ব্লক করার জন্য পিসফায়ার কর্তৃক সার্ফওয়াচ সমালোচিত হয়েছিল।

## প্রতিষ্ঠাতাগণ

সার্ফওয়াচ প্রতিষ্ঠা করেছিলেন অ্যান ডুভ্যাল, বিল ডুভ্যাল এবং জে ফ্রাইডল্যান্ড।

সার্ফওয়াচ সফটওয়্যারের প্রেসিডেন্ট অ্যান ডুভ্যাল সার্ফওয়াচের সাথে যুক্ত হওয়ার আগে হাই-টেক শিল্পে বিভিন্ন ধরনের ভূমিকা পালন করেছিলেন।

সার্ফওয়াচের সিইও বিল ডুভ্যাল এর আগে ৩০ বছর ধরে প্রযুক্তি সংস্থা প্রতিষ্ঠা ও বিকাশের সাথে জড়িত ছিলেন। কাজের সূত্রে তিনি ১৯৬৯ সালে ইন্টারনেটের মাধ্যমে প্রথম ডেটা প্যাকেজ পাঠানোর সফটওয়্যারটি তৈরীর কৃতিত্ব অর্জন করেন। তিনি আরএফসি ১, ২ এবং ৩-এর সহ-লেখক ছিলেন। ইন্টারনেটের ৪০তম বার্ষিকীর একটি ভিডিওতে বিলকে দেখানো হয়েছিল। সার্ফওয়াচে তাদের কাজের পর, বিল ডুভ্যাল এবং অ্যান ডুভ্যাল “ChoosetheBlue.com” নামে একটি ওয়েবসাইট তৈরি করেন, যা এই তথ্য দিত যে কোন কোম্পানির কর্মীরা প্রধানত ডেমোক্র্যাটিক প্রার্থীদের সমর্থন করে এবং কোন কোম্পানির কর্মীরা প্রধানত রিপাবলিকান প্রার্থীদের সমর্থন করে। সাইটটির উদ্দেশ্য ছিল ভোক্তাদের এমন জায়গায় অর্থ ব্যয় করতে উৎসাহিত করা যা ডেমোক্র্যাটিক উদ্দেশ্যকে সমর্থন করবে।

জে ফ্রাইডল্যান্ড (যিনি মার্কেটিং এবং সেলসের ভাইস প্রেসিডেন্ট হিসেবে কাজ করতেন) যখন সার্ফওয়াচ তৈরি করেছিলেন সেইসময় হাই-টেক ব্যবস্থাপনায় তার ১৫ বছর কাজের অভিজ্ঞতা ছিল। এরপর থেকে তিনি ইন্টারনেট স্টার্ট-আপ কোম্পানিগুলোকে নেট বাণিজ্যের জন্য নতুন ব্যবসায়িক মডেল প্রতিষ্ঠায় সহায়তা করেছেন। বর্তমানে, তিনি জিরো মোটরসাইকেলের কৌশল ও স্থায়িত্বের ভাইস প্রেসিডেন্ট এবং প্লাগ ইন আমেরিকার আইন প্রণয়ন পরিচালক হিসেবে কাজ করছেন।

## আদালতে সফটওয়্যার

১৯৯৫ সালে, মার্কিন সিনেট ইন্টারনেট ব্যবহারকারীদের অবৈধ বিষয়বস্তু পোস্ট করা থেকে নিষিদ্ধ করার উদ্যোগ নেয়। এই পদক্ষেপে, সিনেট "শিশু পর্নোগ্রাফি থেকে শুরু করে অশ্লীলতা" পর্যন্ত সবকিছু পোস্টকারীদের জন্য "কঠোর শাস্তির" অনুমোদন দেয়। সঠিক প্রয়োগের আপাত অসম্ভবতা সত্ত্বেও, এই পদক্ষেপটি অনেক আমেরিকার নাগরিককে ক্ষুব্ধ করেছিল। যারা এই পদক্ষেপের বিরোধিতা করেছিলেন, তারা বিশ্বাস করতেন যে ইন্টারনেটে সেন্সরশিপ তাদের বাক স্বাধীনতার অধিকারের লঙ্ঘন। কংগ্রেসের এই আইনের বিরোধীরা বিশ্বাস করতেন যে সরাসরি নিষেধাজ্ঞার চেয়ে অ্যাক্সেস ব্লক করার প্রযুক্তিই বেশি শ্রেয়। আইন প্রণয়নের সময়, সার্ফওয়াচ ছিল ইন্টারনেট ফিল্টার প্রদানকারী কয়েকটি কোম্পানির মধ্যে অন্যতম। প্রযুক্তি শিল্পের বেশিরভাগই বিশ্বাস করত যে শিশুদের অনুপযুক্ত বিষয়বস্তু থেকে রক্ষা করার সর্বোত্তম উপায় হল, যেমনটা সাংবাদিক স্টিভ লোহর বলেছিলেন, "বিশেষায়িত সফটওয়্যারের মাধ্যমে অভিভাবকদের নির্দিষ্ট কম্পিউটার-নেটওয়ার্ক ট্র্যাফিকের অ্যাক্সেস ব্লক করার সুযোগ দেওয়া।" এইভাবে, সম্পূর্ণ ইন্টারনেট সেন্সরশিপের বিকল্প হিসেবে, সার্ফওয়াচের মতো সফটওয়্যারগুলো ১৯৯৬ সালের কমিউনিকেশনস ডিসেন্সি অ্যাক্ট বাতিল করার ক্ষেত্রে একটি গুরুত্বপূর্ণ ভূমিকা পালন করেছিল, কারণ এটি ইন্টারনেট ব্যবহারকারীদের জন্য সমগ্র ইন্টারনেট বিষয়বস্তু সবার জন্য সীমাবদ্ধ না করে, নিয়ন্ত্রিত দর্শকদের জন্য অ্যাক্সেস সীমিত করার সুযোগ করে দিয়েছিল।

## অধিগ্রহণ

১৯৯৬ সালের মে মাসে স্পাইগ্লাস, ইনকর্পোরেটেড দ্বারা সার্ফওয়াচ অধিগ্রহণ করা হয়েছিল।

পরে স্পাইগ্লাস সার্ফওয়াচকে জেএসবি সফটওয়্যার টেকনোলজিসের কাছে বিক্রি করে দেয়, যারা সফটওয়্যারটিকে তাদের নিজস্ব সার্ফকন্ট্রোল বিভাগের সাথে একীভূত করে এবং মাইক্রোসফট কর্পোরেশনের ওয়েবটিভি, কমকাস্ট কর্পোরেশন, ওয়ার্ল্ডগেট, এক্সাইট@হোম, আমেরিকান ইন্টারেক্টিভ মিডিয়া এবং এনটিএল-এর মতো গ্রাহকদের জন্য সফটওয়্যারটির পরিষেবা চালিয়ে যাওয়ার পরিকল্পনা করে।

ওয়েবসেন্স ২০০৭ সালের সেপ্টেম্বরে  সার্ফকন্ট্রোল অধিগ্রহণ করে।

## আরও দেখুন

*কন্টেন্ট-কন্ট্রোল সফটওয়্যারের তালিকা
*প্যারেন্টাল কন্ট্রোল সফটওয়্যারের তালিকা

## তথ্যসূত্র

বিষয়শ্রেণী:ক্যালিফোর্নিয়া ভিত্তিক সফটওয়্যার কোম্পানি
বিষয়শ্রেণী:বিষয়বস্তু নিয়ন্ত্রণ সফটওয়্যার
বিষয়শ্রেণী:ইন্টারনেট বিবাচন
বিষয়শ্রেণী:ওয়েব ব্রাউজার
বিষয়শ্রেণী:ইন্টারনেট নিরাপত্তা
বিষয়শ্রেণী:মার্কিন যুক্তরাষ্ট্রের বিলুপ্ত সফটওয়্যার কোম্পানি